ปัจจัยความเสี่ยง

เพื่อให้การบริหารความเสี่ยงทางธุรกิจเป็นไปอย่างมีประสิทธิภาพ บริษัทฯ
ได้จัดให้มีคณะกรรมการบริหารความเสี่ยง (Risk Management Committee)
เพื่อพิจารณาการบริหารความเสี่ยงในทุกด้านให้มีความเหมาะสม และมอบหมายให้ ติดตาม ดูแล
วิเคราะห์การบริหารความเสี่ยงในระดับปฏิบัติแต่ละฝ่ายงาน ผ่าน Risk Champion
และให้รายงานผลการบริหารความเสี่ยงตามแผนเป็นทุกไตรมาส
ต่อคณะกรรมการตรวจสอบและคณะกรรมการบริษัทฯ

ปัจจัยความเสี่ยงในการดำเนินธุรกิจของบริษัทฯ และบริษัทย่อย สรุปได้ดังนี้

1.  ความเสี่ยงด้านการเงิน

    1.  ความเสี่ยงจากความผันผวนของอัตราแลกเปลี่ยน

เนื่องจากบริษัท ฯ มีการนำเข้าเครื่องจักร อุปกรณ์ และวัตถุดิบ(เหล็ก)
โดยสั่งซื้อผ่านตัวแทนจำหน่ายในประเทศ และซื้อโดยตรงจากต่างประเทศ ดังนั้น บริษัทฯ
จึงมีนโยบายในการลดผลกระทบจากความผันผวนของอัตราแลกเปลี่ยน เพื่อสร้างสมดุลของสินทรัพย์
และหนี้สินที่เป็นสกุลเงินต่างประเทศ

ปี 2548-2549 บริษัทฯมีการนำเข้าเครื่องจักรและอุปกรณ์และปริมาณการสั่งซื้อเหล็ก คิดเป็นร้อยละ
90 และ ร้อยละ 60.26 ของปริมาณการซื้อโดยรวม ดังนั้น
เพื่อลดผลกระทบและสร้างสมดุลของสินทรัพย์และหนี้สินที่เป็นสกุลเงินต่างประเทศ บริษัทฯ
มีนโยบายการบริหารความเสี่ยงจากอัตราแลกเปลี่ยนด้วยการซื้อสัญญา
ซื้อขายอัตราแลกเปลี่ยนล่วงหน้า หรือ Forward Contract
อีกทั้งยังสามารถลดค่าใช้จ่ายและมีกำไรจากอัตราแลกเปลี่ยนจำนวน 14.30 ล้านบาท

นอกจากนี้ บริษัทฯ มีนโยบายเพิ่มยอดขายจากการส่งออกไปยังต่างประเทศ ซึ่งจะสามารถช่วย

ลดความเสี่ยงที่เกิดจากอัตราแลกเปลี่ยนได้ ทั้งนี้ อัตราแลกเปลี่ยนที่เป็นสกุลเงินหลักในการสั่งซื้อ
วัตถุดิบและการส่งออกเป็นดอลลาร์สหรัฐฯ และเงินเยนญี่ปุ่น

2.  ความเสี่ยงจากความผันผวนของอัตราดอกเบี้ย

เนื่องจากเงื่อนไขอัตราดอกเบี้ยหนี้ระยะยาวส่วนใหญ่ของกลุ่มบริษัทฯ
จะเปลี่ยนแปลงจากอัตราคงที่ไปเป็นอัตราลอยตัวตั้งแต่วันที่ 1 เมษายน 2550
นี้เป็นต้นไปจนกระทั่งหมดอายุของสัญญาหรือวันที่ 31 มีนาคม 2556 ดังนั้น กลุ่มบริษัทฯ
จึงมีความเสี่ยงจากความผันผวนของอัตราดอกเบี้ย

บริษัทฯ มีนโยบายที่จะป้องกันความเสี่ยงจากความผันผวนดังกล่าว
โดยการติดตามภาวะตลาดเงินในประเทศตลอดเวลา
เพื่อใช้เป็นข้อมูลในการพิจารณาทางเลือกใช้เครื่องมือทางการเงินอื่น ๆ เพิ่มเติม เช่น
สัญญาแลกเปลี่ยนอัตราดอกเบี้ย (Interest Rate SWAP)
เพื่อปรับสัดส่วนของอัตราดอกเบี้ยคงที่และลอยตัวให้อยู่ในอัตราที่เหมาะสมต่อไป

2.  ความเสี่ยงจากความผันผวนทางด้านราคา และจากแหล่งวัตถุดิบ

เนื่องจากบริษัทฯ มีวัตถุดิบหลักที่ใช้ในการผลิตคือเหล็ก ร้อยละ39 ของต้นทุนขายรวม
และประมาณร้อยละ 91 ของมูลค่าเหล็กที่สั่งซื้อทั้งหมดเป็นการนำเข้าจากต่างประเทศ ในปี 2549
ราคาวัตถุดิบในตลาดโลก ปรับเพิ่มขึ้นร้อยละ 3 -10 เมื่อเทียบกับปี2548
ซึ่งได้ส่งผลกระทบต่อต้นทุนการผลิตของบริษัทฯ

อย่างไรก็ตาม บริษัทฯ สามารถลดผลกระทบจากความเสี่ยงดังกล่าวได้
ด้วยการเข้าเจรจากับลูกค้าเพื่อขอปรับเพิ่มราคาขายสินค้าเมื่อราคาวัตถุดิบมีราคาสูงขึ้น
ผลการเจรจาปรากฏว่าสามารถปรับราคาขายเพิ่มขึ้นจากราคาวัตถุดิบปรับราคาสูงขึ้นเป็นเงินรวม
21.80 ล้านบาท หรือเท่ากับร้อยละ 91 ของจำนวนเงินที่ขอปรับเพิ่มทั้งหมด 23.98 ล้านบาท
(ส่วนที่เหลืออยู่ระหว่างการพิจารณาของลูกค้า) และเพื่อป้องกันความเสี่ยงที่เกิดจากราคา บริษัทฯ
ได้เจรจากับลูกค้าเพื่อกำหนดนโยบายการปรับราคาที่เป็นมาตรฐานการทำงานในอนาคต ด้วย

นอกจากนี้ บริษัทฯ ได้ปรับปรุงโครงสร้างการบริหารงาน และเพิ่มสายงานจัดซื้อและโลจิสติกส์
โดยมีหน้าที่
ติดตามความคาดหมายและภาวะการเปลี่ยนแปลงของราคาเหล็กในตลาดโลกอย่างต่อเนื่อง
เพื่อให้มีข้อมูลเพียงพอ
เกี่ยวกับแนวโน้มการเคลื่อนไหวของระดับราคาวัตถุดิบและสามารถใช้เป็นแนวทางในการพิจารณาตัดสินใจด้านการจัดซื้อเหล็กจากต่างประเทศ
และเพื่อป้องกันความเสี่ยงที่เกิดจากแหล่งวัตถุดิบ บริษัทฯ ได้สรรหาแหล่งวัตถุดิบใหม่
เพื่อเป็นทางเลือกเพิ่มขึ้น

3.  0ความเสี่ยงจากการมีลูกค้าน้อยราย

บริษัทฯ มีรายได้จากการขายให้กับลูกค้ารายใหญ่ เพียงรายเดียว สูงถึงร้อยละ 30
จากยอดขายทั้งหมด ซึ่งอาจทำให้มีความเสี่ยงจากความไม่แน่นอนของยอดสั่งซื้อจากลูกค้าได้

อย่างไรก็ตาม ถึงแม้ว่าบริษัทฯ จะได้รับยอดขายและอัตราการทำกำไรในระดับที่พอใจ ก็ตาม
บริษัทฯ ยังได้กำหนดหน่วยงานที่รับผิดชอบ ในการวิเคราะห์และประเมินลูกค้า
เพื่อพยากรณ์ทิศทางการขยายตัวด้านการตลาด และราคาขาย
ตลอดจนฐานะการเงินและผลการดำเนินงานของลูกค้าแต่ละรายอย่างต่อเนื่อง
เพื่อลดผลกระทบที่อาจเกิดขึ้น

4.  0ความเสี่ยงจากการชดใช้ค่าเสียหายจากผลิตภัณฑ์ (Warranty Claim)

ณ สิ้นปี 2549 บริษัทฯมีลูกค้าเรียกร้องเพื่อขอชดเชยค่าเสียหายจากผลิตภัณฑ์ (Warranty Claim)
คงค้างทั้งสิ้นเป็นเงินรวมประมาณร้อยละ 0.06 เมื่อเทียบกับยอดขายของปี 2549
ทั้งนี้ความเสียหายดังกล่าวไม่ได้เป็นปัจจัยหลักของลูกค้าในการพิจารณาตัดสินใจสั่งซื้อสินค้าในอนาคตจากบริษัทฯ
และไม่ส่งผลต่อฐานะทางการเงินของบริษัทและบริษัทย่อย อย่างมีนัยสำคัญ อย่างไรก็ตาม
จากการที่กลุ่มบริษัทฯ ได้รับการรับรองมาตรฐานระบบคุณภาพ ISO/TS 16949
ซึ่งเป็นระบบมาตรฐานคุณภาพในผลิตภัณฑ์ชิ้นส่วนยานยนต์โดยเฉพาะ และมาตรฐานดังกล่าว
ยังได้รับการยอมรับจากลูกค้าซึ่งเป็นผู้ประกอบยานยนต์ระดับโลก

บริษัทฯ มีกระบวนการตรวจสอบ ติดตาม
อย่างสม่ำเสมอและเข้มงวดทั้งจากผู้ตรวจสอบภายในและผู้ตรวจสอบภายนอก
และเพื่อให้มั่นใจได้ว่ากระบวนการและขั้นตอนในการดำเนินงาน
การกำกับดูแลด้านคุณภาพผลิตภัณฑ์ได้รับการปฏิบัติอย่างต่อเนื่องอยู่ตลอดเวลา ซึ่งบริษัทฯ
เชื่อมั่นว่าจะสามารถรักษาความพึงพอใจของลูกค้าด้านคุณภาพผลิตภัณฑ์ไว้ได้ในระดับที่ดีจนถึงระดับดีมากต่อไป

5.  ความเสี่ยงจากการสูญเสียรายได้เนื่องจากการเข้ามาของคู่แข่งขันรายใหม่

เนื่องจากบริษัทฯ
อาจมีความเสี่ยงจากการมีคู่แข่งรายใหม่ที่ย้ายฐานการผลิตจากต่างประเทศเข้าสู่อุตสาหกรรมการผลิตชิ้นส่วนของไทย
โดยกลุ่มคู่แข่งเหล่านี้มีเงินทุน เทคโนโลยี
และความสัมพันธ์ที่ดีกับผู้ประกอบการต่างชาติที่มีฐานการผลิตในประเทศไทยอยู่ก่อนแล้ว
อย่างไรก็ตาม ปัจจัยสำคัญที่ทำให้บริษัทฯ สามารถรักษาความสามารถในการแข่งขันในตลาดได้
คือคุณภาพของผลิตภัณฑ์ ราคาซึ่งเป็นที่ยอมรับของลูกค้า การส่งมอบที่ตรงต่อเวลา
และการบริหารจัดการที่ทำให้ลูกค้าเกิดความมั่นใจตลอดมา
ตลอดจนความได้เปรียบจากการประหยัดต่อขนาด (Economy of Scale)
ในการผลิตที่จะช่วยให้ต้นทุนของกลุ่มบริษัทฯ สามารถแข่งขันได้
รวมถึงแผนการลงทุนในงานวิจัยและพัฒนาเพื่อเพิ่มมูลค่าผลิตภัณฑ์ให้สอดคล้องต่อความต้องการของลูกค้าอย่างต่อเนื่อง
ก็จะสร้างความเชื่อมั่นและความพึงพอใจให้แก่ผู้ค้าได้เป็นอย่างดี นอกจากนั้นบริษัทฯ
ได้ศึกษาและกำหนดแผนงานเพื่อขยายฐานการตลาดไปยังภูมิภาคต่าง ๆ
เพื่อลดความเสี่ยงในตลาดภายในประเทศด้วย